TYÖELÄMÄÄN TUTUSTUMINEN 
Tiedoksi perusopetuksen oppilaan TET-jakson vastuuhenkilöille ja huoltajille.

Työelämään tutustuminen on peruskoulun opetussuunnitelman mukaista toimintaa. Tavoitteena on, että nuori tutustuu TET-jakson aikana yrityksen ja työyhteisön toimintaan. Työelämään tutustumisjakson aikana nuori soveltaa koulussa oppimiaan taitoja ja kokeilee selviytymistään uudessa ympäristössä. Omakohtaiset työelämän kokemukset syventävät nuoren työelämätietoutta sekä tukevat jatko-opintoihin hakeutumista. Työelämään tutustuminen järjestetään koulua koskevien säännösten ja määräysten mukaisesti. Koulun yhteyshenkilönä TET-jaksojen toteutuksessa toimii oppilaanohjaaja. 
Tutustumisaika
Työpaikalla tutustumiseen käytettävä aika on 30 tuntia viikossa, keskimäärin 6 h/pv. Tähän aikaan sisältyvät tutustujan ruoka- ja kahvitauot. Tavallisimmin TET-päivät ovat klo 9.00–15.00 arkipäivisin. Tutustumisajan tulee oppilaan nuoresta iästä johtuen sijoittua poikkeustapauksissakin klo 8.00–20.00 väliselle ajalle. Mikäli oppilas on tutustumisjakson aikana luvattomasti pois tai käyttäytyy sopimattomasti, työnantajan tulee ilmoittaa asiasta välittömästi koulun yhteyshenkilölle.

Palkka
Oppilaalle ei makseta palkkaa tutustumisjaksolta. Saatu kokemus, ohjaus ja mahdollisesti ruokailu TET-paikalla ovat paras palkka tästä toiminnasta.

Ruokailu ja matkakulut
Jos oppilas ei voi ruokailla työnantajan kustannuksella, hän käy ruokailemassa lähimmällä koululla, syö omat eväät, tai ruokailu on järjestetty muulla tavoin. Ruokatauon pituus on vähintään 30 minuuttia ja se sisältyy oppilaan työaikaan.
Oppilas saa bussiliput koululta, jos työmatka on yli 5 km yhteen suuntaan. Koulu ei vastaa ruokailu- ja matkakuluista Jyväskylän ulkopuolelle.

Poissaolo
Poissaolo TET-paikasta on poissaolo koulusta. Oppilas ilmoittaa poissaolosta työpaikan vastuuhenkilölle ja huoltaja selvittää poissaolon kouluun.

Työturvallisuus
Työpaikalla nimetään vastuuhenkilö, joka ohjaa oppilasta työhön tutustumiseen liittyvissä asioissa. Työnantajan tulee perehdyttää oppilas riittävästi työhön ja työolosuhteisiin. Hänen tulee antaa oppilaalle riittävät tiedot haitta- ja vaaratekijöistä. Työtehtäviä annettaessa tulee noudattaa nuoria työntekijöitä ja työturvallisuutta koskevia määräyksiä. Nuorten työntekijöiden käyttäminen vaarallisiin töihin on kielletty (475/2006). Työturvallisuuslain (738/2002) 41 §:n säännösten nojalla tutustumiskohteen työantaja vastaa siitä, että oppilaiden käyttöön luovutetut koneet ja laitteet ovat asianmukaisessa kunnossa. Työhön tutustuttamisessa on noudatettava yleisiä turvallisuuteen liittyviä säännöksiä ja määräyksiä.

Vastuu ja vakuutukset
Kouluissa oppilaille annetaan käyttäytymisohjeet ja selvitetään vastuukysymykset. Kaupungin oppilaalle ottama tapaturmavakuutus korvaa oppilaalle TET-paikalla ja -matkalla sattuneen tapaturman. Vakuutuksesta korvataan vain julkisen sektorin terveydenhuoltopalveluiden käyttämisestä aiheutuneita maksuja. Oppilailla on TET-jaksoilla voimassa oleva vastuuvakuutus, joka korvaa laissa ja vakuutusehdoissa määritellyllä tavalla kolmannelle osapuolelle aiheutetun vahingon. Tahallisesti aiheuttamansa vahingot oppilas korvaa itse. Jos oppilas aiheuttaa vahingon työpaikalla, työnantajaa pyydetään tiedottamaan asiasta koululle.
TET-jakson aikana oppilaan kuljettaminen työnantajan tai tämän edustajan kyydissä ei ole sallittua ilman huoltajan kirjallista hyväksyntää. Allekirjoittamalla tämän sopimuksen huoltaja hyväksyy oppilaan kuljettamisen työnantajan tai tämän edustajan kyydissä TET-jakson aikana.

Todistus työelämään tutustumisesta 
Työpaikka antaa oppilaille kirjallisen todistuksen työelämään tutustumisesta. Arviota annettaessa on hyvä muistaa, että koululaiset ovat vasta tutustumassa työelämään, eivät vielä valmiita ammattilaisia. 


YHTEISTYÖTERVEISIN
Oppilaan TET-jakson yhteyshenkilö
